Utfyllende regler til NTNUs studieforskrift

– Fakultet for økonomi

*Utfyllende regler til” Forskrift om studier ved Norges teknisk-naturvitenskapelige universitet” fastsatt 8. desember 2015 (heretter kalt ”forskriften”), gjeldende for studier ved Fakultet for økonomi, jf. forskriftens § 8-1. Fastsatt av Fakultet for økonomi 01.06.2022 med virkning fra og med 1. august 2022. Endret 15. august 2022.*

Kapittel 1. Generelle bestemmelser (§§ 1-1 – 1-2)

§1-1 Virkeområde

For studieprogram som omfattes av Forvaltningsutvalget for sivilingeniørutdanningen (FUS) gjelder bestemmelser i *Utfyllende regler til studieforskriften for 5-årige og 2-årige masterprogram i teknologi*, ved en eventuell konflikt med fakultetets utfyllende regler.

For studieprogram som omfattes av Forvaltningsutvalget for ingeniører (FUI) gjelder bestemmelser i *Utfyllende regler til studieforskriften for 3-årig ingeniørutdanning*, ved en eventuell konflikt med fakultetets utfyllende regler.

For toårig master i realfag gjelder bestemmelser i *Utfyllende regler for realfagstudiene ved NTNU*, ved en eventuell konflikt med fakultetets utfyllende regler.

Kapittel 2. Grader og yrkesutdanninger (§§ 2-1 – 2-13)

§ 2-3 Bachelorgrad og § 2-5 Mastergrad

Tilknytningskrav og forutsetninger for å tilkjennes ny grad:

1. Kravet er minimum 60 nye studiepoeng for å få tilkjent ny grad.
2. Emner benyttet i opptaksgrunnlaget til et studieprogram kan ikke inngå i ny grad.
3. Den nye graden må som hovedregel ha en annen faglig fordypning enn tidligere grad.

Kapittel 3. Studierett og permisjoner (§§ 3-1 – 3-10)

§ 3-1 Studierett

1. Etter at det er gjort vedtak om å legge ned et studieprogram, gis det ikke opptak eller overgang til programmet.
2. Studenter som oppnår grad etter at studieprogrammet er lagt ned, vil få utstedt vitnemål.

§ 3-4 Permisjoner

Studieprogrammets vertsinstitutt avgjør alle søknader om permisjon.

Kapittel 4. Studier (§§ 4-1 – 4-12)

§ 4-1 Studier

1. Et studieprogram som er vedtatt nedlagt kan ikke avvikles før de studenter som ble tatt opp ved siste opptak til programmet har fått mulighet til å gjennomføre på normert tid, jf. forskriftens § 3-1(4).
2. Når et studieprogram legges ned, skal instituttet (eller enhet ansvarlig for studieprogrammet) orientere registrerte studenter med studierett på programmet, om at programmet legges ned, og gi informasjon om eventuell overgang til nytt studieprogram eller avslutning av studierett.

§ 4-2 Fastsettelse av studieplan og emnebeskrivelser

Undervisningsopptak til emner med adgangsbegrensning følger av *Forskrift om opptak til studier ved NTNU*.

§ 4-3 Utdanningsplan

1. Studentene skal henvende seg til vertsinstituttet for studieprogrammet for spørsmål knyttet til utdanningsplanen.
2. Utdanningsplanen kan endres etter avtale med instituttet.

**Masteroppgaven**

Masteravtale:

Alle studenter som blir tatt opp på et mastergradsprogram skal, ved siden av utdanningsplanen, inngå en masteravtale med instituttet som blant annet regulerer veiledningsforholdet. Informasjon om veiledningsavtale skal angis i studieplan eller emnebeskrivelse.

Masteroppgave i samarbeid med bedrift/institusjon utenfor NTNU:

Instituttet kan gi tillatelse til at masteroppgaven utføres ved en bedrift/institusjon utenfor NTNU.

Ved oppstart av masteroppgaven kan det inngås en avtale mellom student, studentens vertsinstitutt for studieprogrammet, veileder ved NTNU og bedrift/institusjon om bruk og utnyttelse av resultater i besvarelsen. I slike tilfeller benyttes NTNUs standardavtale.

Tidsramme for masteroppgaven:

Masteroppgaven skal være tidsbegrenset. Vertsinstituttet for studieprogrammet fastsetter starttidspunkt og tidsramme for masteroppgaven. Varigheten skal som hovedregel være 20 uker.

§ 4-4 Deltidsstudier

Søknad om å få gjennomføre studier på deltid behandles av programmets vertsinstitutt. Det kan avtales utdanningsplaner med inntil 50 % redusert studieprogresjon. I spesielle tilfeller kan instituttet innvilge deltidsstudier ut over rammene som er nevnt ovenfor. Studenter som studerer deltid må likevel produsere studiepoeng i henhold til forskriftens § 3-3, med mindre annet er avtalt i utdanningsplanen.

§ 4-5 Godskriving

1. Instituttet fatter vedtak om godskriving, fritak og faglig jevngodhet i tråd med punkt 1, 2 og 3.
2. Ved vurdering av godskriving (innpassing) og fritak skal følgende legges til grunn: innhold, omfang og nivå. Pensum i studiet, faget eller emnet som vurderes, må være rimelig dekkende, men behøver ikke å være identisk med det faglige grunnlaget det søkes fritak for.
3. Det er mulig å bruke masteremner som del av bachelorgraden. I tilfeller der studenten bruker masteremner som del av bachelorgraden, kan studenten få faglig fritak for masteremnet i mastergraden. Studenten må etterfylle mastergraden med ett eller flere relevante masteremner for å tilfredsstille kravet til omfang. Instituttet avgjør hvilke emner dette kan være.

§ 4-7 Undervisning

Undervisning i emner med vedtatt adgangsbegrensning er kun tilgjengelig for studenter med undervisningsopptak til emnet.

§ 4-12 Eksperter i team (EiT)

Søknad om fritak for Eksperter i team behandles av fakultetet i henhold til § 4-5 og egne retningslinjer fastsatt av Rektor.

Kapittel 5. Vurdering (§§ 5-1 – 5-11)

§ 5-1 Karaktersystem

Dersom et emne inneholder flere delvurderinger eller deler, må samme karakterskala benyttes på hele emnet (enten A-F eller bestått/ikke bestått).

§ 5-4 Rett til vurdering

Til ledd (2)

1. Obligatoriske aktiviteter, det vil si krav for å få gå opp til eksamen, vil normalt bare kunne gjennomføres og godkjennes i de semestrene hvor det gis undervisning i et emne. Det kan ikke påregnes veiledning til semester- eller prosjektoppgaver i de semestrene et emne ikke blir undervist.
2. Obligatorisk aktivitet: institutt og faglærer skal, hvis ikke spesielle forhold er til hinder for det, sørge for at en student som har dokumentert gyldig fravær eller ikke godkjent obligatorisk aktivitet innen et emne, får en ekstra mulighet til å gjennomføre disse aktivitetene i løpet av semesteret og før den avsluttende vurdering i emnet.
3. Når et emne legges ned, skal det arrangeres eksamen i ett år etter at det ble undervist siste gang. Det gis adgang bare til studenter som tidligere har vært eksamensoppmeldt i emnet og har fullført eventuelle obligatoriske aktiviteter som er fastsatt i studieplanen.

Til ledd (6) *Privatister (studenter uten studierett)*

a) Studenter uten studierett kan melde seg i emner hvor det er løpende vurdering, obligatoriske øvinger/oppgaver og flere deleksamener i løpet av semesteret, kun dersom emnene er tatt med i NTNUs sentrale kunngjøring "Oversikt over emner for eksamensadgang" det aktuelle studieår.

 Instituttet melder inn før hvert studieår hvilke emner det er adgang til å vurderings-melde seg i, uten å være tatt opp som student.

b) Studenter uten studierett har rett til å ta eksamen i emner med obligatorisk aktivitet dersom de har gjennomført obligatoriske aktiviteter i emnet på et tidligere tidspunkt.

 Vertsinstitutt avgjør om privatister kan fritas fra obligatorisk aktivitet.

§ 5-6 Vurdering

Til ledd (1) *Utsatt eksamen for skriftlig eksamen under tilsyn og muntlig eksamen*

I emner der det blir holdt ordinær eksamen flere enn én gang pr studieår, avgjør vertsinstituttet om det arrangeres utsatt eksamen på bakgrunn av gyldig fravær.

Til ledd (3) *Ny vurdering ved ikke bestått*

Emnebeskrivelsen fastsetter hvilke vurderinger som må tas opp igjen når studenten ikke har bestått emnet.

Til ledd (4) *Forbedring av karakter*

Studenter som har bestått eksamen i emnet tidligere og som ønsker gjentak i emnet, trenger ikke å gjennomføre eventuell ny obligatorisk aktivitet, med mindre den obligatoriske aktiviteten er vesentlig endret. Slike vesentlige endringer av øvingsopplegg skal fremgå av emnebeskrivelsen.

Ved ny vurdering av semester-/bacheloroppgave kan krav til endringer spesifiseres nærmere i emnebeskrivelsen.

Ved gjentak av gruppeoppgaver må alle gruppens medlemmer samtykke dersom oppgaven skal leveres i justert form.

Til ledd (6)

Med «betydelig endring i pensum» forstås mer enn 50 prosent endring i faglig innhold eller tilsiktet læringsutbytte. Ved endringer har vertsinstituttet ansvar for at det gis eksamen også etter gammelt pensum. Det skal gis eksamen etter gammelt pensum i ett år etter endring av pensum.

§ 5-7 Tilrettelegging for vurdering

Tilrettelagt vurdering skal etterstrebes så langt det er mulig, men må sees i sammenheng med studieprogrammets læringsmål og kvalifikasjonskrav, sett som helhet.

§ 5-8 Målform og språk ved skriftlig vurdering (gjelder ikke språkfag)

Instituttet avgjør i tråd med bestemmelsene i punkt 3–7

Til ledd (7)

Master- /hovedoppgaver på de internasjonale masterprogrammene er unntatt kravet om sammendrag på et skandinavisk språk.

§ 5-9 Master- og hovedfagsoppgave

Ved ikke bestått er det adgang til å levere inn en masteroppgave på nytt én gang, i ett og samme masterprogram, forutsatt at oppgaven er ny eller vesentlig omarbeidet slik at den kan betraktes som en ny oppgave.

Studenten må avlegge eventuelle delprøver på nytt, dersom ny masteroppgave leveres.

Studenten må i sin søknad til instituttet gjøre rede for hvilke endringer som planlegges gjennomført i masteroppgaven.

Instituttet avgjør søknaden.

§ 5-11 Sensur

Til ledd (3)

Oppnevning av ekstern sensor for fellesemner i Trondheim, Ålesund og Gjøvik. Det er den dokumenterte skjønnsmessige vurderingen til den faglige ledelsen på det foreslående instituttet som gjelder. Vurderingen gjelder også for de andre. Dersom personen som oppnevnes, ansees faglig kvalifisert og oppdatert, samt tilstrekkelig uhildet av ett institutt, må de andre instituttene akseptere det.

Fakultetet må normalt også legge denne vurderingen til grunn ved formelle oppnevninger som ekstern sensor.

Kapittel 6. Begrunnelse, klage og fusk (§§ 6-1 – 6-4)

§ 6-2 Begrunnelse for og klage på karakter

Til ledd (2)

1. Krav om begrunnelse og klage på karakterfastsetting behandles av instituttet emnet tilhører.
2. Sensor avgjør om begrunnelse for karaktersetting gis skriftlig eller muntlig, jf. Universitetslovens § 5-3 nr. 2.

§ 6-3 Klage over formelle feil

Fakultetet er førsteinstans i klagebehandlingen.

§ 6-4 Fusk eller forsøk på fusk

Instituttet rapporterer saker om fusk i samsvar med NTNUs retningslinjer for behandling av fusk eller forsøk på fusk.

Kapittel 7. Vitnemål og karakterutskrift (§§ 7-1 – 7-3)

§ 7-1 Vitnemål og Diploma supplement

Dersom en kandidat har tatt flere eksamener enn det som kreves for å få en grad, skal vedkommende gi melding om hvilke eksamener som ønskes tatt med. Dersom studenten ikke gir slik melding, brukes emner med best karakter og som oppfyller kravene til graden.

Emner innpasset fra andre læresteder framkommer på vitnemålet uten karakter, men som innpasset.

§ 7-2 Karakterutskrift

Emner innpasset fra andre læresteder tas ikke med på karakterutskrift.

§ 7-3 Gjennomsnittskarakter

Ved ØK-fakultetet skal studieplanen angi om det gis gjennomsnittskarakter eller ikke.